钦定古今图书集成/理学汇编/文学典/第194卷 > 徐师曾诗体明辩 > 《古歌谣辞》〈歌 谣 讴 诵 诗 辞 谚〉
## 钦定古今图书集成/理学汇编/文学典/第194卷 > 徐师曾诗体明辩 > 《古歌谣辞》〈歌 谣 讴 诵 诗 辞 谚〉

按：歌谣者，朝野咏歌之辞也。《广雅》云：“声比于琴瑟曰
歌。”《尔雅》云：“徒歌谓之谣。”《韩诗章句》云：“有章曲谓之歌，
无章曲谓之谣。”则歌与“谣”之辨，其来尚矣。然考上古
之世，如《卿云》《采薇》，并为徒歌，不皆称谣；击壤、叩角，亦
皆可歌，不尽比于琴瑟，则歌谣通称之明验也。孔子
删《诗》，杂取周时民俗歌谣之辞以为《十五国风》，则是
古之有诗，皆起于此，故又通谓之“诗。”至若《国风》以前
歌谣之属，见诸传记，不一而足。虽未必当时所作，然
亦有可采者。及考其别，则有歌、有谣，有讴、有诵，有诗、
有辞，不特歌谣二者而已。故今各采一二，以著诗之
本始，而以“歌谣”二字括之。至如《夏谚》《齐语》，皆有音韵，
亦诗之流也。虽古集不列，而近时谈诗者往往取之，
故亦附焉。若夫乐府歌辞，杂体歌行，则各见本类，此
不混列。